Christo Davids oor sy akteur-oupa: ‘Hy was my grootste leermeester’Goliath Davids. (Foto: Facebook/Christo Davids) Christo Davids se veteraan-akteur oupa, Goliath Davids, het volgens hom nie net die wêreld van die kunste vir hom oopgemaak nie, maar ook ŉ onmiskenbare rol gespeel om hom die man en pa te maak wat hy vandag is. Hoewel die voormalige 7de Laan-akteur (39) homself die afgelope paar jaar in eie reg as TV-akteur, verhoogkunstenaar, regisseur en skrywer gevestig het, sê hy skertsend dat hy nie ŉ geleentheid kan bywoon of ŉ onderhoud toestaan sonder dat sy oupa se naam genoem word nie. Maar dit pla hom glad nie, inteendeel, hy en sy familie dra die Davids-vaandel met trots. “Ek gaan binnekort ŉ akteursvriend se 70ste verjaardagpartytjie bywoon en ek weet klaar ek gaan ŉ klomp staaltjies van my oupa by sy kollegas en vriende hoor, dis onvermydelik,” sê die akteur oor sy geliefde oupa wat in 2012 in die ouderdom van 83 dood is. Goliath, wat alombekend was in die vermaaklikheidswêreld as “Oom Gollie”, was ŉ baanbreker op die gebied van televisie en die silwerdoek. Klein Christo maak sy debuut in “Onder engele”. (Foto: Facebook/Christo Davids) Die dramaturg, verhoogkunstenaar, televisie- en rolprentster was veral bekend vir sy rol as Selling Komoetie in die rolprent Fiela se kind en reekse soos Die Allemans, maar Christo het eers op 11-jarige ouderdom besef hoe bekend sy oupa is. “Ek het geweet hy werk as akteur, maar toe mense hom in Heidelberg begin stop en vra vir sy handtekening, veral ná Die Allemans, toe besef ek eers hoe famous my oupa eintlik is.” Goliath het ook in dié tyd vir ŉ jong Christo aan die kunste blootgestel deur hom ŉ oudisie te laat aflê vir die rol van Dial September in die gewilde reeks Onder engele, waarin hy self ook gespeel het. Só het die rolspel-gogga Christo gebyt en die res is soos hulle sê geskiedenis. Goliath het nie net sy kleinseun se loopbaan nie, maar ook dié van akteurs soos Theodore Jantjies (Xander van 7de Laan) en Maurice Paige (Calvin in Isidingo), saam met wie Christo grootgeword het, help uitkerf. “Theo het net nou die dag gesê ‘Goliath Davids het my op sy eie die akteur gemaak wat ek vandag is’.” Christo en sy pa, Jefferson Lee Davids. (Foto: Facebook/Christo Davids) Hy het ook ŉ belangrike rol gespeel om kultuur en teater deur moeilike tye in sy gemeenskap lewend te hou. Daarom het die hele Heidelberg tot stilstand gekom toe dié reus van ŉ akteur in September 2012 ter ruste gelê is. Sy familie streef egter daarna om sy merkwaardige nalatenskap te laat voortleef. Christo se oom het ook ’n paar jaar gelede ter gedagtenis aan sy oupa die Goliath Davids Arts Academy vir skoolkinders in Heidelberg gestig, wat jaarliks ook die Goliath Davids Legacy Festival vir skoolkinders in die omgewing aanbied. Christo het ook tydens vanjaar se kykNET Fiëstas die toekenning vir beste opkomende kunstenaar aan die nuweling Stephren Saayman, wat toevallig as kind sy opleiding by dié einste akademie begin het, vir sy spel in die Suidoosterfees se Mannetjie oorhandig. “Om mense te ontmoet wat deur my oupa se nalatenskap geraak is, maak my emosioneel, maar natuurlik ook trots. Dit voel dan asof my oupa nooit werklik sal sterf nie, want sy gees leef voort in almal wat deur sy werk en nalatenskap geskaaf is.” Die nederigheid waarmee sy oupa die lewe aangepak het, was volgens Christo sy mooiste eienskap. “Die man het ŉ Mercedes gery, maar kaalvoet in ŉ gelapte kortbroek na die Heidelberg Spar toe gegaan,” vertel hy laggend. Sy familie was ook sy grootste trots en belangrikste nalatenskap. “Sy passie het deurgesyfer na ons almal toe en ŉ mens voel soms die gewig van sy invloed. Oral waar jy kom het iemand hom geken en daar hang foto’s van hom in teaters soos die Baxter waar van ons optree en werk. Die man het uiters hoë standaarde gestel.” Christo se gesin is sy grootste trots. (Foto: Facebook/Christo Davids) Een van die merkwaardigste herinneringe aan sy oupa is egter een waar die “reus” sy kwesbare kant gewys het. “Toe ek in standerd ses was, het hulle slote gegrawe om pype in Heidelberg te lê. Die slote het een aand op drie jong mans toegeval en my oupa het een slagoffer se familie gaan besoek om vir hulle kos te neem. “Ek onthou hoe my oupa, wat sy oudste seun in 1980 verloor het, vir die familie gesê het dat min mense ooit sal weet hoe dit voel om ŉ kind te verloor. Ek het hom nog nooit so kwesbaar gesien nie, daar was ŉ diep empatie en verstandhouding tussen hom en die jong man se familie. Dit sal my altyd bybly.” Hoewel Christo en sy pa ŉ hegte band het, moes hy weens sy werkverpligtinge as konstruksietimmerman baie tyd weg van die huis deurbring. Daarom het sy oupa ŉ kernrol in Christo vormingsjare gespeel. Hy neem egter nie sy pa kwalik nie. “Ons het verstaan dat my pa moes weggaan vir werk, hy het ses kinders gehad om voor te sorg. Ek onthou ook hoe my pa eendag gesê dat hy ons groot gewerk het, maar my oupa ons groot gemaak het.” Die akteur, wat nou self pa van twee is, sê beide sy pa en oupa het hom ŉ sin van verantwoordelikheid geleer. “My oupa het ook geglo dat jy deur jou dade lei en verantwoordelikheid neem vir jou kinders tot die dag wat jy doodgaan.” Davids oorhandig die toekenning vir beste opkomende kunstenaar aan nuweling Stephren Saayman tydens vanjaar se Fiësta-toekennings. (Foto: Nardus Engelbrecht) Sy oupa se dood was egter vir hom ŉ groot terugslag en die Spoorloos-regisseur sê hy verlang veral na sy teenwoordigheid en goeie advies. “Hoewel ons danksy sy invloed eintlik klaar weet wat hy in moeilike situasies sou sê of doen, wens ek soms ek kon net nog een keer weer die foon optel en sy advies vra.” Daar is ook nog een groot droom wat Christo ter gedagtenis aan sy oupa wil verwesenlik. Die familie-akteurspaar se laaste gesamentlike projek was ŉ verhoogstuk oor Judas getiteld Iscariot waarin hulle saam die verhoog sou deel, maar hulle kon dit egter nie voor sy oupa se dood deurhak nie. “Hy was baie eerlik oor die feit dat hy nie meer wou lewe toe my ouma dood is nie. Sy was die liefde van sy lewe en die lewe was vir hom ondraagbaar sonder haar.” Christo wil egter seker maak dat dié verhoogstuk eendag die lig sal sien. Sy eie advies aan ander pa’s wat soos hy sy passie probeer uitleef en terselfdertyd ŉ goeie en teenwoordige pa wil wees, is om eenvoudig lief vir hul kinders te wees. “As jy werklik lief is vir jou kinders, sal die res alles van self kom.”